Juan fik os til at føle os meget velkommen med sit imødekommende og venlige væsen. Vi benyttede os af tilbudet om at blive hentet i lufthavnen, og det gjorde specielt vores ankomst meget lettere.

Lejligheden var som beskrevet. Det er en gammel og stillig ejendom med marmor i trappeopgangen og en gammel meget charmerende elevator. Lejligheden er moderniseret med respekt for det oprindelige særpræg. Desuden er der ikke en masse unødvendige ting i lejligheden, så der er plads til bagagen og ens eget 'rod'. Vi blev ikke generet af larm fra gaden, men der er lidt lydt i selve lejligheden. Det ovenstående betød, at vi alle tre befandt os rigtig godt i lejligheden.

Kvarteret er hyggeligt, med flotte bygninger, mange restauranter og lokale beboere, så man ikke føler, at man bor i en turistghetto. Der er også et supermarked og grønthandel tæt på.